Nariadenie Komisie (ES) č. 1614/2000
z 24. júla 2000,
ktorým sa udeľuje výnimka z nariadenia (EHS) č. 2454/93 pokiaľ ide o definíciu pojmu pôvodné výrobky používanú na účely schémy všeobecného systému preferencií, aby sa vzala do úvahy osobitná pozícia Kambodže v súvislosti s vývozom textilu do spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2913/92 z 12. októbra 1992 ustanovujúce Colný kódex spoločenstva [1], naposledy zmenené a doplnené nariadením (ES) č. 955/1999 Európskeho parlamentu a Rady [2], najmä na jeho článok 249,
so zreteľom na nariadenie Komisie (EHS) č. 2454/93 z 2. júla 1993 stanovujúce ustanovenia na vykonávanie nariadenia Rady (EHS) č. 2913/92 ustanovujúceho Colný kódex spoločenstva [3], naposledy zmenené a doplnené nariadením (ES) č. 1662/1999 [4], najmä na jeho článok 76,
keďže:
(1) Nariadením Rady (ES) č. 2820/98 z 21. decembra 1998, ktorým sa uplatňuje mnohoročná schéma všeobecného systému preferencií na obdobie od 1. júla 1999 do 31. decembra 2001 [5], naposledy zmeneným a doplneným nariadením Komisie (ES) č. 1310/2000 [6], priznalo spoločenstvo takéto preferencie Kambodži.
(2) Články 67 až 97 nariadenia (EHS) č. 2454/93 zavádzajú definíciu pojmu pôvodné výrobky, ktorú je potrebné používať na účely všeobecného systému preferencií. článok 76 nariadenia však zavádza výnimky z týchto ustanovení v prospech najmenej rozvinutých krajín, v rámci všeobecného systému preferencií (VSP), ktoré o to príslušným spôsobom požiadajú spoločenstvo.
(3) Nariadením Komisie (ES) č. 1538/1999 [7] Kambodža získala takúto výnimku na textílie na obdobie od 15. júla 1999 do 14. júla 2000.
(4) Požiadavka, ktorú predložila Kambodža, spĺňa požiadavky článku 76 nariadenia (EHS) č. 2454/93. Najmä zavedenie množstevných podmienok (na každý rok) odráža schopnosť trhu spoločenstva absorbovať výrobky Kambodže, vývoznú kapacitu Kambodže a skutočne zaznamenané obchodné toky sú také, že vylučujú spôsobenie ujmy príslušným priemyselným odvetviam spoločenstva. Táto výnimku by sa však mala prijať s odkazom na ekonomické potreby.
(5) V záujme podpory regionálnej spolupráce medzi krajinami požívajúcimi preferencie je žiaduce ustanoviť, aby suroviny, ktoré sa majú používať v Kambodži v súvislosti s touto výnimkou, mali pôvod v krajinách patriacich do Združenia krajín juhovýchodnej Ázie (ASEAN) (okrem Myanmaru), do Juhoázijského združenia pre regionálnu spoluprácu (SAARC), alebo do ACP-ES dohody o partnerstve.
(6) Je potrebné zabezpečiť otvorenú a účinnú správu týchto opatrení používaním príslušných ustanovení na riadenie colných kvót uvedených v nariadení (EHS) č. 2454/93, zmenenom a doplnenom v nariadení (ES) č. 1427/97 [8].
(7) Akákoľvek požiadavka na rozšírenie uplatňovania tejto výnimky nad stanovené množstvá sa musí posúdiť po porade s orgánmi Kambodže.
(8) Aby bola táto výnimka plne účinná, mala by sa udeliť na rozumne dlhý čas, to znamená, do 31. decembra 2001, keď sa končí účinnosť nariadenia (ES) č. 2820/98.
(9) Opatrenia zakotvené v tomto nariadení sú v súlade so stanoviskom Výboru pre Colný kódex,
PRIJALA TOTO NARIADENIE:
Článok 1
1. Bez ohľadu na články 67 až 97 nariadenia (EHS) č. 2454/93 výrobky uvedené v prílohe k tomuto nariadeniu, ktoré sú vyrobené v Kambodži z tkanín (tkané výrobky) alebo priadzí (pletené výrobky), ktoré boli dovezené do tejto krajiny a ktoré majú pôvod v krajine patriacej do Združenia krajín juhovýchodnej Ázie (ASEAN) (okrem Myanmaru), do Juhoázijského združenia pre regionálnu spoluprácu (SAARC), alebo do AKT-ES dohody o partnerstve, sa považujú za výrobky s pôvodom v Kambodži podľa nasledujúcich ustanovení.
2. Na účely odseku 1 výrobky sa považujú za výrobky s pôvodom v krajine združenia ASEAN alebo SAARC, ak boli v tejto krajine získané podľa pravidiel pôvodu ustanovených nariadením (EHS) č. 2454/93, alebo za výrobky s pôvodom v krajine AKT-ES dohody o partnerstve, ak boli v tejto krajine získané podľa pravidiel pôvodu ustanovených Protokolom č. 1 k AKT-ES dohode o partnerstve [9].
3. Kompetentné orgány Kambodže sa zaviažu, že podniknú všetky kroky potrebné na dodržanie ustanovení odseku 2.
Článok 2
Výnimka zavedená v článku 1 sa vzťahuje na výrobky prepravené priamo z Kambodže a dovezené do spoločenstva v období od 15. júla 2000 do 31. decembra 2001, a to až do ročných množstiev uvedených v prílohe pri každom výrobku.
Článok 3
Množstvá uvedené v článku spravuje Komisia podľa ustanovení článkov 308a až 308c nariadenia (EHS) č. 2454/93.
Článok 4
Keď sa množstvá uvedené v prílohe vyčerpajú podľa článku 3 na 80 %, Komisia po dohovore s orgánmi Kambodže posúdi, či je potrebné rozšíriť uplatňovanie výnimky nad tieto množstvá.
Článok 5
Do odseku 4 osvedčenia o pôvode na tlačive A, ktoré vydajú podľa tohto nariadenia kompetentné orgány v Kambodži, sa uvedie toto: "Výnimka - nariadenie (ES) č. 1614/2000"
Článok 6
V prípade pochybností môžu členské štáty vyžadovať kópiu dokladu osvedčujúceho pôvod materiálov použitých v Kambodži podľa tejto výnimky. Takúto požiadavku možno vzniesť pri prepustení tovaru do režimu voľný obeh, pri ktorom sa využili ustanovenia tohto nariadenia, alebo v rámci administratívnej spolupráce podľa ustanovení článku 94 nariadenia (EHS) č. 2454/93.
Článok 7
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 24. júla 2000